CELEX: 32022D0602
Language: lt
Date: 2022-04-08 00:00:00
Title: Komisijos įgyvendinimo sprendimas (ES) 2022/602 2022 m. balandžio 8 d. dėl pripažinimo, kad savanoriška schema „International Sustainability & Carbon Certification- ISCC ES“ tinka atitikčiai Europos Parlamento ir Tarybos direktyvoje (ES) 2018/2001 nustatytiems biodegalų, skystųjų bioproduktų, biomasės kuro, iš atsinaujinančiųjų išteklių pagaminto nebiologinės kilmės skystojo ir dujinio kuro bei perdirbtos anglies kuro reikalavimams įrodyti (Tekstas svarbus EEE)

2022 4 12   
               
               
                  LT
               
               
                  Europos Sąjungos oficialusis leidinys
               
               
                  L 114/182
               
            
         KOMISIJOS ĮGYVENDINIMO SPRENDIMAS (ES) 2022/602
         2022 m. balandžio 8 d.
         dėl pripažinimo, kad savanoriška schema „International Sustainability & Carbon Certification- ISCC ES“ tinka atitikčiai Europos Parlamento ir Tarybos direktyvoje (ES) 2018/2001 nustatytiems biodegalų, skystųjų bioproduktų, biomasės kuro, iš atsinaujinančiųjų išteklių pagaminto nebiologinės kilmės skystojo ir dujinio kuro bei perdirbtos anglies kuro reikalavimams įrodyti
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. gruodžio 11 d. Europos Parlamento ir Tarybos direktyvą (ES) 2018/2001 dėl skatinimo naudoti atsinaujinančiųjų išteklių energiją (1), ypač į jos 30 straipsnio 4 dalį,
         kadangi:
         
                     (1)
                  
                  
                     Direktyvoje (ES) 2018/2001 nustatyti tam tikrų degalų, t. y. biodegalų, skystųjų bioproduktų, biomasės kuro, iš atsinaujinančiųjų išteklių pagaminto nebiologinės kilmės skystojo ir dujinio kuro bei perdirbtos anglies kuro reikalavimai, siekiant užtikrinti, kad į direktyvoje nustatytus planinius rodiklius juos būtų galima įskaičiuoti tik tuo atveju, jei jie buvo tvariai pagaminti ir leidžia labai sumažinti išmetamų šiltnamio efektą sukeliančių dujų kiekį, palyginti su iškastiniu kuru. Pirma, direktyvos 29 straipsnyje nustatyti tvarumo ir išmetamų šiltnamio efektą sukeliančių dujų kiekio sumažėjimo kriterijai, taikomi biodegalams, skystiesiems bioproduktams ir biomasės kurui, o direktyvos 26 straipsnyje ir Komisijos deleguotajame reglamente (ES) 2019/807 (2) nustatyti kriterijai, pagal kuriuos nustatoma, viena vertus, kurios biodegalams, skystiesiems bioproduktams ar biomasės kurui gaminti naudojamos žaliavos kelia didelę netiesioginio žemės paskirties keitimo riziką ir, kita vertus, kurie didelę netiesioginio žemės paskirties keitimo riziką keliantys biodegalai, skystieji bioproduktai ar biomasės kuras, atitinkantys tam tikras sąlygas, gali būti sertifikuojami kaip keliantys mažą netiesioginio žemės paskirties keitimo riziką. Antra, direktyvos 25 straipsnio 2 dalyje nustatyti išmetamų šiltnamio efektą sukeliančių dujų kiekio sumažėjimo kriterijai, taikomi transporto sektoriuje naudojamam iš atsinaujinančiųjų išteklių pagamintam nebiologinės kilmės skystajam ir dujiniam kurui ir perdirbtos anglies kurui. Trečia, direktyvos 28 straipsnio 2 dalyje reikalaujama, kad ekonominės veiklos vykdytojai į Sąjungos duomenų bazę įrašytų informaciją apie sudarytus sandorius ir tam tikro transporto sektoriuje naudojamo kuro iš atsinaujinančiųjų išteklių (biodegalų, biodujų ir iš atsinaujinančiųjų išteklių pagaminto nebiologinės kilmės skystojo ir dujinio kuro) ir perdirbtos anglies kuro tvarumo charakteristikas;
                  
               
                     (2)
                  
                  
                     direktyvoje taip pat nustatytos taisyklės, kaip apskaičiuoti iš atsinaujinančiųjų išteklių pagamintos elektros energijos įnašą siekiant transporto sektoriaus tikslų. Visų pirma direktyvos 27 straipsnio 3 dalyje nustatytos tokio skaičiavimo taisyklės, taikomos tiek tada, kai elektros energija tiesiogiai naudojama elektrinėms transporto priemonėms, tiek tada, kai ji naudojama transporto sektoriuje naudojamam nebiologinės kilmės skystajam ir dujiniam kurui iš atsinaujinančiųjų išteklių gaminti;
                  
               
                     (3)
                  
                  
                     siekdamos patikrinti, ar laikomasi biodegalams, skystiesiems bioproduktams, biomasės kurui, iš atsinaujinančiųjų išteklių pagamintam nebiologinės kilmės skystajam ir dujiniam kurui ir perdirbtos anglies kurui taikomų taisyklių, valstybės narės gali taikyti savanoriškas schemas. Savanoriškų schemų vaidmuo įrodant, kad biodegalai ir skystieji bioproduktai atitinka tvarumo ir išmetamų šiltnamio efektą sukeliančių dujų kiekio sumažėjimo kriterijus pagal Europos Parlamento ir Tarybos direktyvą 2009/28/EB (3), buvo svarbus. Direktyva (ES) 2018/2001 savanoriškų schemų vaidmuo išplėstas. Pirma, dabar jos gali padėti patvirtinti viso iš biomasės pagaminto kuro, įskaitant dujinį ir kietąjį kurą, atitiktį Direktyvoje (ES) 2018/2001 nustatytiems tvarumo kriterijams, ir pateikti tikslius duomenis apie jų sumažintą išmetamų šiltnamio efektą sukeliančių dujų kiekį. Antra, jos gali padėti patvirtinti iš atsinaujinančiųjų išteklių pagaminto nebiologinės kilmės skystojo ir dujinio transporto kuro ir perdirbtos anglies kuro atitiktį išmetamų šiltnamio efektą sukeliančių dujų kiekio sumažėjimo kriterijams. Trečia, jos gali padėti įrodyti, kad laikomasi Direktyvos (ES) 2018/2001 27 straipsnio 3 dalyje nustatytų taisyklių, pagal kurias apskaičiuojama iš atsinaujinančiųjų išteklių pagamintos elektros energijos dalis transporto sektoriuje. Ketvirta, jos gali padėti įrodyti, kad ekonominės veiklos vykdytojai įrašo tikslią informaciją apie transporto sektoriuje naudojamą kurą iš atsinaujinančiųjų išteklių ir perdirbtos anglies kurą į Sąjungos arba nacionalinę duomenų bazę pagal Direktyvos (ES) 2018/2001 28 straipsnio 4 dalį. Penkta, jos gali būti naudojamos biodegalams, skystiesiems bioproduktams ir biomasės kurui, kurie kelia nedidelę netiesioginio žemės paskirties keitimo riziką, sertifikuoti. Komisija gali nuspręsti, kad savanoriškos nacionalinės arba tarptautinės schemos gali būti naudojamos visais šiais tikslais arba kai kuriais iš jų;
                  
               
                     (4)
                  
                  
                     jeigu ekonominės veiklos vykdytojas pateikia pagal Komisijos pripažintą savanorišką schemą gautų įrodymų arba duomenų apie atitiktį tvarumo ir išmetamų šiltnamio efektą sukeliančių dujų kiekio sumažėjimo kriterijams, tiek, kiek tuos kriterijus apima sprendimas dėl pripažinimo, valstybė narė neturėtų reikalauti, kad tiekėjas pateiktų papildomų įrodymų;
                  
               
                     (5)
                  
                  
                     2020 m. gruodžio 17 d. Komisijai pirmą kartą pateiktas prašymas pagal direktyvos 30 straipsnio 4 dalį pripažinti savanorišką schemą „International Sustainability & Carbon Certification“. Atsižvelgdama į šį prašymą, Komisija įvertino schemą ir nustatė tam tikrų problemų, dėl kurių reikėjo atlikti pakeitimus. 2021 m. birželio 23 d. prašymas pateiktas pakartotinai ir tos problemos buvo tinkamai išspręstos. Schema taikoma visoms žaliavoms, įskaitant atliekas ir liekanas, ir visai kilmės grandinei;
                  
               
                     (6)
                  
                  
                     vertindama savanorišką schemą „International Sustainability & Carbon Certification- ISCC ES“ Komisija nustatė, kad joje tinkamai atsižvelgiama į Direktyvos (ES) 2018/2001 29 straipsnio 2–5 dalyse nustatytus tvarumo kriterijus, o 29 straipsnio 10 dalies taikymo tikslais joje pateikiami tikslūs duomenys apie išmetamų šiltnamio efektą sukeliančių dujų kiekio sumažėjimą ir taikoma masės balanso metodika pagal Direktyvos (ES) 2018/2001 30 straipsnio 1 ir 2 dalių reikalavimus. Atliekant šį vertinimą neatsižvelgta į būsimą įgyvendinimo aktą, kuris turi būti priimtas pagal Direktyvos (ES) 2018/2001 30 straipsnio 8 dalį, dėl tvarumo ir išmetamų šiltnamio efektą sukeliančių dujų kiekio sumažėjimo kriterijų bei mažos netiesioginio žemės paskirties keitimo rizikos kriterijų tikrinimo taisyklių, taip pat į deleguotuosius aktus, kurie turi būti priimti pagal Direktyvos (ES) 2018/2001 28 straipsnio 5 dalį. Todėl schema „ISCC“ bus iš naujo įvertinta, kai bus priimti tokie įgyvendinimo ir deleguotieji aktai;
                  
               
                     (7)
                  
                  
                     įvertinus savanorišką schemą „International Sustainability & Carbon Certification“ nustatyta, kad ji atitinka tinkamus patikimumo standartus ir Direktyvos (ES) 2018/2001 V ir VI prieduose nustatytus metodinius reikalavimus;
                  
               
                     (8)
                  
                  
                     pripažinta schema turėtų būti pateikta Komisijos interneto svetainės EUROPA skiltyje, skirtoje savanoriškoms schemoms;
                  
               
                     (9)
                  
                  
                     šiame sprendime numatytos priemonės atitinka Biodegalų, skystųjų bioproduktų ir biomasės kuro tvarumo komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Savanoriškoje schemoje „International Sustainability & Carbon Certification“ (toliau – schema), kuri Komisijai pateikta pripažinti 2021 m. birželio 14 d., įrodomi šie elementai, susiję su pagal schemą audituojamu kuru:
            
                        a)
                     
                     
                        biodegalų, skystųjų bioproduktų ir biomasės kuro siuntų atitiktis Direktyvos (ES) 2018/2001 29 straipsnio 2–5 ir 10 dalyse nustatytiems tvarumo kriterijams;
                     
                  
                        b)
                     
                     
                        tai, kad ekonominės veiklos vykdytojai laikosi prievolės įrašyti tikslią informaciją apie transporto sektoriuje naudojamą kurą iš atsinaujinančiųjų išteklių ir perdirbtos anglies kurą į Sąjungos arba nacionalinę duomenų bazę pagal Direktyvos (ES) 2018/2001 28 straipsnio 4 dalį;
                     
                  
                        c)
                     
                     
                        biodegalų, skystųjų bioproduktų ir biomasės kuro siuntų atitiktis Deleguotajame reglamente (ES) 2019/807 nustatytiems mažos netiesioginio žemės paskirties keitimo rizikos kriterijams.
                     
                  Be to, schemoje pateikiami tikslūs duomenys apie išmetamų šiltnamio efektą sukeliančių dujų kiekio sumažėjimą Direktyvos (ES) 2018/2001 29 straipsnio 10 dalies taikymo tikslais, nes jais užtikrinama, kad ankstesnių kilmės grandinės grandžių ekonominės veiklos vykdytojai perduotų visą svarbią informaciją tolesnių kilmės grandinės grandžių ekonominės veiklos vykdytojams.
         
         
            2 straipsnis
            Sprendimas galioja penkerius metus. Jeigu schemos, kurios pripažinimo prašymas Komisijai pateiktas 2021 m. birželio 14 d., turinys pakeičiamas taip, kad gali pasikeisti pagrindas, kuriuo remiantis priimtas šis sprendimas, apie tokius pakeitimus nedelsiant pranešama Komisijai. Komisija įvertina pakeitimus, apie kuriuos jai pranešta, siekdama nustatyti, ar schema vis dar tinkamai atsižvelgiama į tvarumo kriterijus, dėl kurių ji buvo pripažinta.
         
         
            3 straipsnis
            Komisija gali nuspręsti panaikinti šį sprendimą, inter alia, šiomis aplinkybėmis:
            
                        a)
                     
                     
                        jeigu aiškiai įrodoma, kad schema neįgyvendinami priimant šį sprendimą svarbiais laikyti elementai, arba jeigu padaromas didelis struktūrinis tų elementų pažeidimas;
                     
                  
                        b)
                     
                     
                        jeigu įgyvendinant schemą Komisijai nepateikiamos metinės ataskaitos pagal Direktyvos (ES) 2018/2001 30 straipsnio 5 dalį;
                     
                  
                        c)
                     
                     
                        jeigu įgyvendinant schemą netaikomi nepriklausomo audito standartai ir kiti reikalavimai, nustatyti Direktyvos (ES) 2018/2001 30 straipsnio 8 dalyje nurodytuose įgyvendinimo aktuose, arba nepatobulinami kiti schemos elementai, laikomi svarbiais tolesniam schemos pripažinimui.
                     
                  
         
            4 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2022 m. balandžio 8 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 328, 2018 12 21, p. 82.
         
            (2)  2019 m. kovo 13 d. Komisijos deleguotasis reglamentas (ES) 2019/807, kuriuo dėl didelę netiesioginio žemės naudojimo keitimo riziką keliančių pradinių žaliavų, kurių auginimo teritorija reikšmingai plečiama į žemės, kurioje yra didelių anglies sankaupų, plotus, nustatymo ir nedidelę netiesioginio žemės naudojimo keitimo riziką keliančių biodegalų, skystųjų bioproduktų ir biomasės kuro sertifikavimo papildoma Europos Parlamento ir Tarybos direktyva (ES) 2018/2001 (OL L 133, 2019 5 21, p. 1).
         
            (3)  2009 m. balandžio 23 d. Europos Parlamento ir Tarybos direktyva 2009/28/EB dėl skatinimo naudoti atsinaujinančių išteklių energiją, iš dalies keičianti bei vėliau panaikinanti Direktyvas 2001/77/EB ir 2003/30/EB (OL L 140, 2009 6 5, p. 16).